google/wiki40b huggingface dataset:
Geirr Tangstad-Holdal

Bakgrunn

Geirr Tangstad-Holdal var tidligere daglig leder i foreningen Nei til Frontkollisjoner. Tangstad-Holdal har studert informasjon og kommunikasjon ved Høgskolen i Lillehammer, prosjektledelse ved Høyskolen i Nord-Trøndelag og journalistikk I ved Universitetet i Nordland.

Virke

Tangstad-Holdal var med å stifte foreningen Nei til Frontkollisjoner den 17. juli 2007 på et folkemøte i Kristiansand, hvor biskop Tor Berger Jørgensen ble valgt som foreningens første styreleder. I forkant av stiftelsesmøtet var han på rundreise i Sør-Norge og kjørte fra Oslo-Trondheim E6 og Østerdalen Rv. 3, ned fra Trondheim på E6 Gudbrandsdalen til Oslo og videre på E18 til Kristiansand i sør. Tangstad-Holdal møtte både pårørende og pressen på denne reisen. Han opptrådte i tillegg til i en rekke aviser og radioinnslag, både på TV 2s frokost-tv God morgen, Norge, NRK1 Lørdagsrevyen, NRK P1 Her og Nå og førstesideoppslag i dagsavisen Dagbladet.
Tangstad-Holdal har vært medlem av referansegruppen i forarbeidet til både Nasjonal transportplan, NTP 2010-2019 og 2014-2024. For første gang ble et vegkart presentert i NTP 2010-2019 hvor behovene for midtsikring av 750 kilometer veger var med. Tangstad-Holdal har lenge jobbet for at møtefri veg skal bli et begrep for en sikker og god veg, og i fagetatenes forslag til NTP 2014-2023 er begrepet kommet inn som en viktig komponent i trafikksikkerhetsarbeidet.
Tangstad-Holdal har jobbet i de politiske miljøene med lobbying og et samarbeid med samferdselsmyndighetene og andre samferdselsorganisasjoner som Trygg Trafikk, NAF, Opplysningsrådet for veitrafikken og Norges Lastebileier-forbund for å få senket grensen på vegnormalen for midtsikring av norske høgtrafikkerte veger, som i dag ligger på 8000 ÅDT (gj.snt. kjøretøy i døgnet). Og 1. juni 2011 kom brevet fra Statens vegvesen ved vegdirektoratet som anbefaler å senke grensen til 6000 ÅDT. Den 10. oktober 2013 sendte Regjeringen Stoltenberg II ved samferdsepartementet ut pressemeldingen: Tryggere veger med midtrekkverk.
På Høyres landsmøtet 2009 var Geirr Tangstad-Holdal partileder, Erna Solbergs gjest, og ble nevnt i hennes åpningstale til landsmøtet. Etter en rekke konstruktive møter, sammen med NAF, Trygg Trafikk og Opplysningsrådet for veitrafikken kom Høyre med en Trafikksikkerhetsplan sommeren 2011 som sier at Høyre vil endre veinormalene for når det skal bygges fysiske midtdelere og flerfeltsveier. Høyre har som langsiktig målsetning å bygge midtdelere på alle veier med over 4000 ÅDT (årsdøgntrafikk). Innenfor perioden 2012-2024 vil Høyre bygge midtdelere på alle veier med en trafikk på over 6000 ÅDT.
Den 15. september 2010 startet han på vegne av foreningen Nei til Frontkollisjoner en kampanje for en møtefri og sikker E39 mellom Kristiansand og Stavanger. Han reiste ned til Kristiansand hvor han møtte media og daværende fylkesordfører Thore Westermoen. Aksjonen fikk raskt oppslutning også på Facebook.
Sondrio (provins)

Historie

I den tidligere middelalderen ble Valtellina og Valchiavenna tildelt biskopen av Como, selv om også biskopen av Chur og hans fogder, herrene av Matsch, gjorde krav på deler av området. 1348 tilfalt dalene hertugdømmet Milano.
1512 erobret Graubünden dalene og gjorde dem til Untertanenlande (vasallstater). Valchiavenna (tysk Kleven) og den øverste delen av Valtellina (Bormio, tysk Worms) hadde imidlertid en stor grad av selvstyre. 1797 ble dalene innlemmet i Den cisalpinske republikk, og delte dennes videre skjebne, dvs. kom 1815 til Lombardia-Venetia, og 1861 til Italia.
Alliance française

Alliance française (etablert 21. juli 1883 i Paris) arbeider for å fremme fransk kultur utenfor Frankrike. I startet var Louis Pasteur, Ferdinand de Lesseps og Jules Verne med.
I dag lærer nær fem hundre tusen personer om fransk språk ved nær 1100 læresteder i over 130 land. Til Norge kom Alliance française i 1896, med kontorer i Oslo, Trondheim, Tønsberg, Skien, Stavanger og ved Torget i Bergen.
Sammen med tilsvarende kulturinstitutt for andre språk – Goethe-Institut, Instituto Camões, Instituto Cervantes, Società Dante Alighieri og British Council – mottok instituttet i 2005 Fyrstinnen av Asturias' pris for kommunikasjon og humaniora.
Leontine Buch

Familie

Leontine Buch var datter av gravør André Wasiliowich Buch og Anna Magdalene Elisabeth Leontine Mecklenburg. Hun giftet seg i Vår Frue kirke i Trondhjem 21. desember 1865 med høyesterettsadvokat Karl Ludvig Bugge (1840-1916), sønn sønn av skipsbyggmester Gunder Henrik Tørrisen Bugge og Gustava Agathe Gjerstrøm. Hun var mor til blant andre høyesterettsadvokat Folkvard Bugge.

Liv og virke

Leontine Buch debuterte i november 1860 i rollen som Brita i sangspillet Huldrebakken av Erik Bøgh, på Kristiania norske Teater. Om debuten skrev man i samtiden blant annet at «I […] Huldrebakken optraadte for første Gang en ung Dame her fra Byen, Frøken Leontine Buch, som forener en mere end almindelig dannet og behagelig Sangstemme med et indenfor sine Grændser ubestridelige Talent for Scenen».
I januar 1861 fikk hun fast engasjement ved Kristiania norske Teater, og der fortsatte hun ut sesongen. Hun var skuespiller ved Det norske Theater i Trondheim i periodene 1861-1862 og 1863-1865. Der satte man stor pris på hennes vakre sopran, som fikk utfolde seg i ulike syngestykker og operaoppsetninger.

Roller i utvalg

Brita i sangspillet Huldrebakken av Erik Bøgh (Kristiania norske Teater, 1860)
Åram/VanKam Fotballklubb

Historikk

Åram/VanKam sin beste ligaplassering er en 4.-plass i 3. divisjon fra sesongen 2000. Klubben har også kommet til 2. kvalifiseringsrunde i cupen to ganger.

Kjente spillere

Mest kjente spillere i klubben er Oddvin Kragset og Ole Per Kragset, med 800 kamper hver for klubben. De har begge en fortid fra Hødd.
NOU 1996: 9, Grønn skattekommisjon

NOU 1996: 9 «Grønne skatter – en politikk for bedre miljø og høy sysselsetting» er en norsk offentlig utredning (NOU) fra en kommisjon som ble oppnevnt ved kongelig resolusjon 9. desember 1994. Utredningen ble avgitt til Finans- og tolldepartementet 6. juni 1996.  Utvalget blir derfor gjerne referert til som «Grønn skattekommisjon».
Oppdraget Grønn skattekommisjon fikk av regjeringen, var å se på hvordan økonomiske virkemidler kunne brukes for å dreie økonomien i en mer miljøvennlig retning. Kommisjonen foreslo i sin utredning å vri skattebyrden fra skatt på arbeid til skatt på lite miljøvennlig forbruk, uten å øke det totale skatte- og avgiftstrykket. Prinsippet om at forurenser skal betale, ble slått fast.
Johann Adolf von Thielmann

Biografi

Thielmann ble født i Dresden i Kurfyrstedømmet Sachsen. I 1782 begynte han tjeneste i kavaleriet og kjempet mot franske styrker i den første koalisjonskrigen (1792–1797). Under den fjerde koalisjonskrigen i 1806 kjempet han sammen med prøyssiske styrker, etter nederlaget i slaget ved Jena-Auerstedt, ble Thielmann sendt av Sachsen som representant til keiser Napoléon Is hovedkvarter, ble hans beundrer og bidro til å trekke tilbake sachsiske tropper fra forbundet med Preussen. Thielmann fulgte den sachsiske kontingenten som kjempet på fransk side ved beleiringen av Danzig (i dag Gdańsk) og i slaget ved Friedland.
I 1809 hindret han som oberst for freikorps østerrikske tropper fra å trenge inn i Sachsen og ble belønnet for sin innsats ved forfremmelse til generalmajor, videre forfremmelse til generalløytnant fulgte i 1810. Ved den franske invasjonen av Russland i 1812 ledet han en tung kavaleribrigade fra Sachsen i fremrykkingen mot Moskva. Hans eksepsjonelle mot i slaget ved Borodino ga han Napoléons oppmerksomhet og han ble tatt inn i den franske keiserens krets. Samtidig ble han av kongen av Sachsen adlet som friherre.
I den sjette koalisjonskrigen tok general Thielmann, nå von Thielmann, en viktig rolle. Han var guvernør i Torgau og fulgte først kongens ordre om nøytralitet. Da han fikk ordre om å overgi festningen til franskmennene frasa han seg sin kommando og fulgt at sin stabsoffiser Aster sluttet han seg til koalisjonsstyrkene. Som russisk general ble han engasjert i å reorganisere de sachsiske styrkene etter folkeslaget ved Leipzig og i 1814 kommanderte han et sachsisk korps i Nederlandene.
Tidlig året etter ble han generalløytnant i prøyssisk tjeneste og med kommando over III. korps deltok han i felttoget etter Napoléons flukt fra Elba. Den senere så kjente Carl von Clausewitz, forfatteren av boken Om krigen (tysk: Vom Kriege), ble utnevnt til von Thielmanns stabssjef. Etter nederlaget i slaget ved Ligny trakk han sine styrker, sammen med resten av feltmarskalk Gebhard Leberecht von Blüchers armé til Wavre. Da de andre prøyssiske korpsene marsjerte mot Waterloo, forsvarte von Thielmann forflyttingen av den prøyssiske hovedstyrken mot Emmanuel de Grouchy i slaget ved Wavre (18.–19. juni 1815) og ga derved et viktig bidrag til koalisjonens seier over franske styrker under Napoléon i slaget ved Waterloo.
Senere i livet ble han utnevnt til kommandant over et korps stasjonert i Münster (VII. korps) og senere ved Koblenz (VIII. korps) og døde i Koblenz i 1824, med grad som general i kavaleriet.
Eos-familien

Asteroidefamilien Eos, eller Eoan, er en fremtredende gruppe asteroider i hovedbeltet som antas å ha blitt dannet som et resultat av en forhistorisk katastrofal kollisjon. Medlemmer av familien har lignende baner. Familien er oppkalt etter asteroiden 221 Eos.
I 1918 begynte den japanske astronomen Kiyotsugu Hirayama å studere asteroidebevegelser mens han studerte ved Yale University. Ved å plotte den gjennomsnittlige bevegelsen, eksentrisitet og inklinasjon, for asteroidenes bane oppdaget han at noen av objektene dannet grupperinger. I et verk fra samme år beskrev han tre slike grupper, inkludert Eos-familien med 19 medlemmer. Siden den gang har antallet medlemmer i gruppen fortsatt å vokse, og i 1993 hadde man funnet 289 medlemmer.
Ruth Pfau

Bakgrunn

Pfau ble født i 1929 som den fjerde av fem døtre. Hun forlot i 1949 sitt hjemsted Leipzig og fulfte sin far til den såkalte Trizonen, som samme år ble forent til Forbundsrepublikken Tyskland. Etter bestått abitur begynte hun som 19-årig på medisinstudiet i Mainz, og fullført det ved Philipps-Universität Marburg med dr.med.-grad. Under studieårene ble hun kristen. Under innflytelse fra filosofen Josef Pieper lot hun seg døpe i 1951 og ble medlem av den lutherske kirke. Hun konverterte imidlertid allerede i 1953 til katolisismen.
Etter den medisinske statseksamen tjente hun under praksisåret i sykehuset i Winterberg (Sauerland).

Nonne

I 1957 dro hun til Paris og trådte der inn i Filles du Cœur de Marie (Maria Hjerte-døtrenes kongregasjon). Etter videreførende medisinske studier – i 1958 internmedisin i Köln ved Hildegardis-sykehuset, i 1959 gynekologi i Bonn ved Elisabeth-sykehuset Bonn – ble hun i 1960 sendt av sin orden til India for der å virke som gynekolog. På grunn av et visumproblem måtte hun imislertid stanse i Karachi (Vest-Pakistan) på veien. Der forble så Pfau, for hennes møte med de leprasyke i slumområdene i storbyen ble bestemmende for hennes videre livsløp. Hun bestemte seg for å etablere et sykehus der for leprabekjempelse. Marie Adelaide Leprosy Centre (MALC) ble en nasjonalt anerkjent institusjon. Hun ledet den til 2013.
I 1980 ble Pfau utnevnt til nasjonal rådgiver med statssekretærs rang for den pakistanske regjerings kontrollprogram for lepra- og tuberkulose. I 1996 ble det ansett at lepraen endelig var under kontroll i Pakistan.
Under et fengselsbesøk fastlo hun at mange av de innsatte der var på det nærmeste blinde, og satte i gang et program for bekjempelse av unødvengig utvikling av svaksyn og blindhet.
Pfau døde den 10. august 2017.
US Open 1990 (tennis)

US Open 1990. US Open er en Grand Slam-turnering i tennis. US Open i 1990 ble arrangert i perioden 27. august til 9. september i Flushing Meadows i bydelen Queens i New York. Pete Sampras beseiret Andre Agassi i herrefinalen i single og Gabriela Sabatini vant damefinalen over Steffi Graf.
Zophopetes

Utseende

Middelsstore til nokså store, brune smygere med noen hvite flekker på forvingen.

Levevis

Larvene lever på palmer.
De voksne sommerfuglene flyr i skumringen.

Utbredelse

Slekten er utbredt i Afrika.
Drang nach Osten

Drang nach Osten (tysk for «dragning mot øst», eller «suget mot østen») var et begrep brukt av 1800-tallets intellektuelle og senere i nazistenes propaganda for å forklare Tysklands behov for land og innflytelse i Øst-Europa, begrepet Lebensraum er også knyttet til dette. I noen tilfeller viser begrepet også til den tyske ekspansjonen østover i middelalderen, på tysk benevnt Ostsiedlung og som dekket områder fra Estland i nord til Slovenia i sør.
Uren

Uren (russisk: Урень) er en by i Nizjnij Novgorod oblast i Russland. Byen ligger ved høyre bredd av elva Usta (ei sideelv til Vetluga), rundt 180 km nordøst of Nizjnij Novgorod. Innbyggertall: 12 558 (folketelling 2002), 13 560 (folketelling 1989).
Bosetningen ble først nevnt i 1719. Den fikk status som bymessig bosetning i 1959 og bystatus i 1973. Det er en jernbanestasjon i byen.
Bergensfeltet

Bergensfeltet eller Bergensbuene er et geologisk område rundt Bergen som setter sitt preg på områdets topografi. Navnet Bergensbuene kommer fra at feltet på kart fremstår som to buer som åpner seg mot vest, sentrert omkring Bergen. Disse består av kambro-siluriske bergarter. 
Feltet er en del av den kaledonske fjellkjede og består av metamorfe bergarter, mest gneiser og dypbergarter.
Det er funnet fossiler av ordovicisk og isk alder ved Os. Studier av Bergensfeltet er sentralt i forståelse av den kaledonske fjellkjede.
Hertug av Cornwall

Hertug av Cornwall er en adelstittel i England. Den var den første engelske hertugtittel, og er den siste som er knyttet til et faktisk hertugdømme, hertugdømmet Cornwall. Det andre eksisterende hertugdømmet i landet, hertugdømmet Lancaster, har ikke hatt noen hertug siden det ble innlemmet i kronen i 1413. Den går ikke i arv, men må gjenopprettes hver gang. Til tross for dette er den ikke overført til Storbritannias eller Det forente kongerikes høyadel.
Etter normannernes erobring av England i 1066 utnevnte de nye herskerne av England deres egne menn som jarl av Cornwall. Den første av disse var faktisk en bretoner fra den historiske regionen Cornouaille (som er fransk kognat for Cornwall) i Bretagne i Frankrike. Edward, den svarte prinsen, sønn av Edvard III av England, ble opphøyd til den første hertug av Cornwall etter at Edvard III hadde mistet tittelen som hertug av Normandie. Hertugdømmets besittelser, som var basert på de til de tidligere jarlene, utgjorde ikke hele dagens grevskap, og mye av det lå utenfor selve Cornwall, og dets utstrekninger har variert ved at besittelser har blitt solgt og anskaffet i årene løp. Etter at Edvard døde før kongen, ble hertugdømmet opprettet på nytt for hans sønn, den framtidige kong Rikard II av England. Ved et charter av 1421 ble hertugdømmet gitt til kongens eldste sønn. Cornwall var det første hertugdømmet konferert innenfor kongeriket England.
Den nåværende hertugen er prins Charles, fyrste av Wales. Dette er i tråd med tradisjonen for å gi tittelen til monarkens eldste sønn.
Azerbaijan Airlines

Historie

Selskapet blei oppretta 7. april 1992 etter at Aeroflot blei delt etter oppløsinga av Sovjetunionen.

Ruter

I sommersesongen 2015 fløy Azerbaijan Airlines innenriks og utenriksruter til mål i Tyrkia, Spania, De forente arabiske emirater, Tyskland, Storbritannia, Italia, USA, Frankrike, Tsjekkia, Iran, Israel, Kina, Kirgisistan, Russland, Ukraina, Hviterussland og Georgia.

Flyflåte

Flyflåten består (juli 2015) av Airbus A319, Airbus A320, Airbus A340-500, Boeing 757-200, Boeing 767-300, Boeing 787-8 «Dreamliner», Embraer ERJ 170-100LR og Embraer ERJ 190-100.
Friidrett under Middelhavslekene 2009

Friidrett under Middelhavslekene 2009. Friidrett var en av flere sporter under de sekstende middelhavslekene som ble arrangert i Pescara i Italia i perioden 25. juni til 5. juli 2009. Det var sekstende gangen som friidrett var med på programmet under middelhavslekene. Italia ble beste nasjon med elleve gullmedaljer foren Frankrike med sju.
Northrop Grumman E-2 Hawkeye

E-2D Advanced Hawkeye

Dette er den nyeste varianten i Hawkeye-serien. E-2D skal begynne testprogrammet høsten 2007, og etter planen være leveringsklare for U.S. Navy i 2011. E-2D ser utvendig ut som en E-2C, men har helt ny avionikk, ny cockpit med multifunksjonsskjermer, nytt radarsystem og en ny rotodom. 75 fly er i alt planlagt levert til den amerikanske marine.
Vägbas

En vägbas er en enkel flyplass med start- og landingsmuligheter for militære fly i Sverige. Som vägbaser ble det fra begynnelsen brukt rette, brede veistrekninger. Vägbaser var en viktig del av den svenske forsvarsplanleggingen i etterkrigstiden og skulle bidra til at en angriper ikke skulle kunne slå ut størstedelen av flyvåpenet i ett eneste samordnet overraskningsangrep. Et bidragende eksempel var seksdagerskrigen i 1967 der Israel på noen timer slo ut Egypts flybaser.

Reservvägbas

For å komplettere hovedlandingsbanen på krigsbaser i Bas 60-systemet ble det bygget reservvägbaser. Mange veier i landet ble gjort bredere og satt i stand slik at det ble en rett strekning på cirka 1500 meter, hvilket muliggjorde anvendelse som reservvägbaser. Denne vägbas behøvde å kompletteres med personell, materiell, drivstoff og dessuten med visse feltarbeid for å kunne anvendes. Resurser for dette måtte omprioriteres fra den ordinære basens virksomhet.

Kortbaner

Ved utviklingen av Bas 90-systemet innførte man kortbanor som i likhet med reservvägbaserna også var en del av det allmenne veisystemet. Forskjellen var at disse var kortere og kunne anvendes uten større forberedelser. Flyet Viggen og senere Gripen var tilpasset tll å kunne anvende disse korte banene, til forskjell fra Draken som krevde lengre baner.

Utenlands

Vägbaser finnes bygget i andre land, ettersom man har innsett sårbarheten hos ordinære flybaser. Disse er vanligvis lengre og bredere enn i Sverige, ofte innbygget i motorveier, der man gjennom å ta bort midtdeleren kan få en bane for tyngre fly. Blant annet har Tyskland og Finland adskillige vägbaser. Mange land har én eller noen få.
Karate under Asialekene 2006

Karate under Asialekene 2006. Karate var en av flere sporter under Asialekene 2006 i Doha i Qatar. Konkurransene ble avviklet i perioden 12. til 13. desember 2006. Det ble konkurrert i åtte klasser for menn og fem for kvinner. Alle tapende semifinalister fikk bronsemedaljer. 196 utøvere fra trettifire nasjoner deltok og Japan ble beste nasjon med fire gullmedaljer foran Iran med tre.
Scanbike

Scanbike er et av Skandinavias største motorsykkel-tidsskrift, etablert i 1993 og drives fra Norge.
Tidsskriftet har et samlet opplag på rundt 20 000 eksemplarer, og gis ut i Norge, Sverige, Danmark og Finland fire ganger i året. Det har hovedfokus på ombyggede amerikanske-motorsykler, tatoveringer og bikerkultur.
Bladet utgis av Norway Rock Publishing som har trommeslager I TNT Morten Dahl som styreleder og daglig leder. I Norge er Bård Felix-Schille ansvarlig redaktør, mens i Danmark er sjefredaktøren Gitte Angell.
Timothy Garton Ash

Liv og virke

Timothy Garton Ash studerte i Oxford, ved Freie Universität i det daværende Vest-Berlin og ved Humbolt-universitetet i Øst-Berlin. Han ble i 1990 professor i europeiske studier ved University of Oxford, direktør ved European Studies Centre ved St. Antony's College, Oxford, og «Senior Fellow» ved Hoover Institution, Stanford University.
Ash bidrar regelmessig i The New York Review of Books, og skriver en spalte i den britiske avisen The Guardian en gang i uken. Han bidrar også til The New York Times, The Washington Post, Prospect Magazine og The Wall Street Journal. Det er også blitt trykt kronikker av Ash i Dagbladet. Han har skrevet bøker innen samtidshistorie – de omhandler Europa i de siste tiårene.

Karlsprisen

Stiftelsen Karlsprisen vedtok 22. januar 2017 å tildele Ash Karlsprisen for dette året. Juryen la blant annet til grunn at Ash regner Storbritannia for å tilhøre det europeiske verdifellesskap, og anser at han har gitt verdifulle bidrag til Europas selvforståelse. Han argumenterte mot brexit, og beklaget utfallet av avstemningen. Juryen påpekte videre at han fortsatt viste vilje til å arbeide for en tett forbindelse mellom Storbritannia og EU.
Florian Joseph Bahr

Bakgrunn

Florian Bahr var sønn av en slesisk organist.

Jesuitt

Etter filosofistudier i  Brünn trådte han den 9. oktober 1726 inn i jesuittordenen og underviste så latin ved jesuittkollegiet i Liegnitz. I 1736 studerte han teologi ved universitetet i Olmütz.

Kinamisjonær,musiker i keiserhoffet

Sammen med andre jesuitter dro Bahr i 1736 avsted som misjonær til Kina, der han ankom i 1739. I Macao fikk han sin avsluttende forberedelse på sitt virke i Kina ved jesuittenes universitetskollegium São Paulo.
Så kom han til Beijing. Ved Qianlong-keiserens hoff ble han gjort til musikklærer for de keiserlige prinser. 
Ettersom han mest hadde forestilt seg vanlig misjonsvirksomhet fremfor musisering, var han takknemlig for at han av helsegrunner ble løst fra oppgaven og omplassert til misjons- og sjelesorgsstasjonen St. Joseph i Baoxixian. Defra stor han i intensiv brevkontakt med grevinne Maria Theresia von Fugger, og korrespondansen regnes i dag som uvurderlig misjonshistorisk kildemateriale. 
I 1748 vendte pater Florian Bahr tilbake til Beijing der han var tilknyttet jesuittkollegiet både som sjelesørger og vitenskapsmann. Han var med på Qianlong-keiserens ambisiøse prosjekt å lage en femspråklig ordbok, som skulle gjengi de kinesiske ord på tysk, fransk, italiensk og portugisisk. 
Han forfattet også et forsvarsskrift som ble offentliggjort i 1758 i Augsburg, der han imøtegikk kritikk mot jesuittenes Kinamisjon. 
I 1755 ble Bahr rektor for jesuittkollegiet, i 1762 visitator og i 1768 provinsial for de østasiatiske ordensprovinser. 
Han ble gravlagt på jesuittenes gravsted Zhalan i Beijing.
Jussportalen.no

Jussportalen.no er en norsk uavhengig nettavis innen lov og rett. Nettstedet har daglige jussrelaterte nyheter med hovedfokus på forbrukerrett, menneskerettigheter, ytringsfrihet og rettssikkerhet.
Tomogonus

Utbredelse

Slekten er utbredt i Afrika.
Departementet for energi og klimaendring

Departementet for energi og klimaendring (Department of Energy and Climate Change) var et britisk departement med saksansvar for energi og klimaforandring. Departementet ble opprettet 3. oktober 2008 av statsminister Gordon Brown for å ta over noen av de energirelaterte oppgavene til Department for Business, Enterprise and Regulatory Reform og oppgaver relatert til klimaendring fra Department for Environment, Food and Rural Affairs.
Departementet ble innlemmet i Department for Business, Energy and Industrial Strategy i juli 2016.
Nedre Elvehavn

Nedre Elvehavn er en bydel i Trondheim på nordsiden av Bakke bru som avgrenses av Innherredsveien, Nidelva og Dyre Halses gate. Bydelen var tidligere et industriområde hvor man fant Ørens Mekaniske Værksted og Trondhjems Mekaniske Værksted, men som fra rundt 2000 huser boliger, kjøpesentere og næringslokaler.
Området blir ofte kalt «Trondheims Aker Brygge», fordi begge steder er tidligere verkstedsområder som nå er bygd om til områder med service, handel, boliger, kontorer, kaféer og uterestauranter. Nedre Elvehavn ble i løpet av ti år rundt 2000 bygd om til et av byens mest populære områder for handel, næring og å bosette seg.
På Nedre Elvehavn ligger blant annet kjøpesenteret Solsiden, med cirka 60 ulike butikker og kaféer. Området har også store parkeringshus, museum og det tidligere Dokkhuset brukes nå som konserthus for jazz og kammermusikk. Området har over 5 000 fastboende, og er ikke fullt utbygd. Det har et moderne hotell, Scandic Solsiden. Scandic Nidelven (tidligere Rica Nidelven) ligger på motsatt side av elva med gangforbindelse via Verftsbrua.
Milano–Sanremo 2015

Milano–Sanremo 2015 er den 106. utgaven av klassiker-monumentet Milano–Sanremo. Rittet blie arrangert over 293 km søndag 22. mars. Det er det fjerde arrangementet på UCI WorldTour 2015, og det første endagsrittet. Rittet ble vunnet av tyske John Degenkolb. Tre nordmenn deltok i rittet. Fjorårsvinner Alexander Kristoff ble nummer to, mens Edvald Boasson Hagen ble nummer 10 og Lars Petter Nordhaug ble nummer 105.